Asiakaspalvelumalli astui voimaan 2.5.2022. Voimaantulon jälkeen työnhakunsa aloittaneet asiakkaat tulevat monialaiseen yhteispalveluun kartoitusjaksolle TE-toimiston tai kuntakokeilun kunnan laatimalla työllistymissuunnitelmalla.
Kartoitusjakso toteutetaan TYP-lain mukaisesti ja jakso sisältää muun muassa arviointeja, haastatteluja ja keskusteluja. Kartoitusjakson rinnalla ei järjestetä erillistä alkupalvelujaksoa tai täydentäviä työhakukeskusteluja. Kartoitusjakson aikana laadittavaan monialaiseen työllistymissuunnitelmaan tulee asettaa työnhakuvelvollisuus, joka voi olla 0–4.
TE-viranomainen eli TE-toimisto tai kuntakokeilun kunta seuraavat työnhakuvelvollisuuden toteutumista 3 kuukauden välein. TYP-toimijat tarkistavat monialaisen työllistymissuunnitelman ja arvioivat sen toteutumista yhdessä vähintään 6 kuukauden välein.
Asiakkaille, joiden TYP- asiakkuus on alkanut ennen 2.5.2022 työnhakuvelvollisuus asetetaan seuraavan monialaisen työllistymissuunnitelman tarkistamisen yhteydessä.
Vanhojen TYP-suunnitelmien tarkistamiselle uuden asiakaspalvelumallin mukaiseksi ei ole säädetty määräaikaa. Olisi kuitenkin tarkoituksenmukaista saattaa myös vanhat TYP-asiakkaat uuden asiakaspalvelumallin ja työnhakuvelvollisuuden arvioinnin piiriin ripeästi.